4 Akanya ka motlha wa ga Noa. Baebele ya re: “Ka tumelo Noa, fa a sena go newa tlhagiso ya bomodimo ya dilo tse di iseng di bonwe, o ne a bontsha poifo ya bomodimo a ba a aga araka gore go bolokwe ba ntlo ya gagwe.” (Bahebera 11:7) Araka e ne e tla nna selo se se sa tlwaelegang le se se bonalang sentle. Mo godimo ga moo, Noa e ne e le “moreri wa tshiamo.” (2 Petere 2:5) Tiro ya ga Noa ya go aga le ya go rera di ne tsa se ka tsa tlhotlheletsa batho ba motlha wa gagwe go fetoga. Ka ntlha yang? Ka gonne ba ne “baa ja e bile baa nwa, banna ba nyala le basadi ba neelwa nyalong.” Batho ba Noa a neng a ba rerela ba ne ba amegile thata ka menate le ditiro tsa bone ka namana mo ba neng “ba se ka ba tsaya tsia go fitlha morwalela o tla o bo o ba gogola botlhe.”—Mathaio 24:38, 39.